ສະຫາຍເລຂາທິການໃຫຍ່ ພັກກອມມູນິດຫວຽດນາມ ຫງວຽນຝູຈ້ອງ ກ່າວປາໄສຊີ້ນຳກອງປະຊຸມ. (ພາບ: TTXVN)
ວກ.ອອນໄລ - ຕອນເຊົ້າວັນທີ 22 ສິງຫາ 2016, ຢູ່ທີ່ນະຄອນຫຼວງຮ່າໂນ້ຍ, ກອງປະຊຸມການທູດຄັ້ງທີ 29 ພາຍໃຕ້ຫົວຂໍ້ “ຍົກສູງປະສິທິຜົນ ຂອງວຽກງານການຕ່າງປະເທດ ແລະ ເຊື່ອມໂຍງສາກົນ - ປະຕິບັດມະຕິກອງປະຊຸມໃຫຍ່ຄັ້ງທີ່ XII ຂອງພັກຢ່າງສຳເລັດມີໄຊ” ໄດ້ໄຂຂຶ້ນຢ່າງສົມກຽດ. ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ໃຫ້ກຽດເຂົ້າຮ່ວມ ແລະ ກ່າວປາໄສຊີ້ນຳກອງປະຊຸມ. ວາລະສານກອມມູນິດອອນໄລ ຂໍເປັນກຽດແນະນຳເນື້ອໃນ ຂອງບົດປາໄສດັ່ງກ່າວ.
ເນື່ອງໃນໂອກາດມາຮ່ວມກອງປະຊຸມການທູດຄັ້ງທີ 29 - ເຫດການທີ່ມີຄວາມໝາຍສຳຄັນບໍ່ພຽງແຕ່ສຳລັບຂະແໜງການທູດເທົ່ານັ້ນ ຫາກຍັງມີຄວາມສຳຄັນສຳລັບບັນດາເຫຼົ່າທັບທີ່ປະກອບເປັນແນວຮົບການຕ່າງປະເທດຂອງປະເທດຊາດ, ຂ້າພະເຈົ້າຂໍຝາກຄວາມອວຍພອນແລະຊົມເຊີຍຢ່າງສຸດອົກສຸດໃຈ ມາຍັງບັນດານັກການທູດອະວຸໂສ ແລະ ບັນດາສະຫາຍຜູ້ແທນ ທີ່ມາຮ່ວມກອງປະຊຸມນີ້. ຂ້າພະເຈົ້າກໍ່ສະແດງຄວາມຊົມເຊີຍຢ່າງສຸດອົດສຸດໃຈຕໍ່ບັນດາສະຫາຍຫົວໜ້າສຳນັກງານການທູດຫວຽດນາມຢູ່ເກືອບ 100 ແຫ່ງໃນທົ່ວໂລກ ທີ່ໄດ້ມາຮ່ວມກອງປະຊຸມພ້ອມດ້ວຍຂໍ້ມູນຂ່າວສານທີ່ສົດໆຮ້ອນໆ ກ່ຽວກັບສະພາບການຢູ່ພາກພື້ນຕ່າງໆ ສະແດງໃຫ້ເຫັນຮູບພາບທີ່ຫຼາກຫຼາຍ, ອຸດົມສົມບູນຂອງຊີວິດສາກົນ.
ກອງປະຊຸມການທູດຄັ້ງນີ້ ເປັນໂອການເພື່ອໃຫ້ພວກເຮົາທົບທວນຄືນວິວັດການຜັນຂະຫຍາຍປະຕິບັດມະຕິກອງປະຊຸມໃຫຍ່ຄັ້ງທີ XI ຂອງພັກ ກ່ຽວກັບການຕ່າງປະເທດ, ຊາບຊຶມຈິດໃຈ ແລະ ເນື້ອໃນມະຕິກອງປະຊຸມໃຫຍ່ຄັ້ງທີ XII ຂອງພັກ ແລະ ນຳສະເໜີບັນດາມາດຕະການ ເພື່ອປະຕິບັດໜ້າທີ່ການຕ່າງປະເທດຈຸດໜັກໃຈກາງໃນຊຸມປີຕໍ່ໜ້າ ໃຫ້ມີປະສິດທິຜົນ. ນີ້ກໍ່ເປັນໂອກາດດີ ເພື່ອໃຫ້ພະນັກງານທີ່ເຮັດວຽກງານການຕ່າງປະເທດ ຈະໄດ້ຮັບຮູ້ແຈ້ງກວ່າອີກ ກ່ຽວກັບສະພາບການ, ຖານະບົດບາດ ຂອງປະເທດເຮົາໃນພາກພື້ນ ແລະ ໃນໂລກ, ຄວາມສຳຄັນຂອງວຽກງານການຕ່າງປະເທດ ໃນແຜນຍຸດທະສາດການສ້າງສາ ແລະ ປົກປັກຮັກສາປະເທດຊາດ, ສ້າງກຳລັງຊຸກດັນໃໝ່ໃຫ້ທົ່ວຂະແໜງການ, ແຕ່ລະກົມກອງ ແລະ ແຕ່ລະຄົນ ໃນການປະຕິບັດວຽກງານຂອງຕົນ.
ຄືທີ່ບັນດາສະຫາຍໄດ້ຮູ້, ກອງປະຊຸມໃຫຍ່ຄັ້ງທີ XII ຂອງພັກ ໄດ້ຕີລາຄາກ່ຽວກັບວຽກງານການຕ່າງປະເທດໃນເວລາທີ່ຜ່ານມາ ໂດຍສັງເຂບດັ່ງນີ້: “ສະພາບແວດລ້ອມສັນຕິພາບ ທີ່ອຳນວຍຄວາມສະດວກໃຫ້ແກ່ການພັດທະນາໃນຄວາມເປັນເອກະລາດ ອະທິປະໄຕ ເອກະພາບ ແລະ ຜືນແຜ່ນດິນອັນຄົບຖ້ວນນັ້ນ ສືບຕໍ່ໄດ້ຮັກສາຢ່າງໝັ້ນຄົງ. ການພົວພັນຕ່າງປະເທດໄດ້ຮັບການເປີດກວ້າງ ແລະ ນັບມື້ນັບເຂົ້າສູ່ລວງເລິກ. ຄວາມພົວພັນກັບບັນດາປະເທດເພື່ອນບ້ານໃກ້ຄຽງ ແລະ ບັນດາປະເທດ ອາຊຽນ ໄດ້ຮັບການປັບປຸງ. ປະເທດເຮົາໄດ້ສ້າງຕັ້ງສາຍພົວພັນຄູ່ຮ່ວມມືຍຸດທະສາດ, ຄູ່ຮ່ວມມືຮອບດ້ານ ກັບຄູ່ຮ່ວມງານທີ່ສຳຄັນຈຳນວນຫຼາຍ. ການເຊື່ອມໂຍງສາກົນໄດ້ຍູ້ແຮງ, ປະກອບສ່ວນທີ່ສຳຄັນ ເຂົ້າໃນການເພີ່ມທະວີແຫຼ່ງພະລັງ ໃຫ້ແກ່ການພັດທະນາ ກໍຄືປະຕິບັດການຫັນປະເທດເປັນອຸດສາຫະກຳ ທັນສະໄໝ. ປະເທດເຮົາໄດ້ເປັນເຈົ້າການ ເຂົ້າຮ່ວມຢ່າງຕັ້ງໜ້າ ໃນວຽກງານລວມຂອງປະຊາຄົມໂລກ, ໃນບັນດາເວທີປາໄສ ບັນດາອົງການຈັດຕັ້ງພາກພື້ນ ແລະ ສາກົນ, ຍົກສູງຖານະບົດບາດຂອງປະເທດຊາດ. ວຽກງານການຕ່າງປະເທດຂອງພັກ, ການທູດຂອງລັດ ແລະ ການຕ່າງປະເທດຂອງປະຊາຊົນ ໄດ້ຮັບການຜັນຂະຫຍາຍຢ່າງຄົບຊຸດ ມີປະສິດທິຜົນ ມີບາດກ້າວຂະຫຍາຍຕົວໃໝ່”(1), ລະອຽດຄື:
- ການເຄື່ອນໄຫວການຕ່າງປະເທດ ໄດ້ປະກອບສ່ວນສຳຄັນເຂົ້າໃນການຮັກສາ ແລະ ປັບປຸງສະພາບແວດລ້ອມສາກົນທີ່ສະດວກດີ ໃຫ້ແກ່ການສ້າງສາແລະປົກປັກຮັກສາປະເທດຊາດ. ດ້ວຍການເຄື່ອນໄຫວການຕ່າງປະເທດທີ່ຟົດຟື້ນ ຕັ້ງໜ້າ, ພວກເຮົາໄດ້ເປີດກວ້າງແລະຍົກສູງຄຸນນະພາບຂອງການຮ່ວມມື ຮ່ວມງານກັບຫຼາຍປະເທດ, ລວມທັງບັນດາປະເທດທີ່ສຳຄັນທັງໝົດ, ຍາດແຍ່ງເອົາຄວາມເຫັນດີເຫັນພ້ອມ ສະໜັບສະໜູນກວ້າງຂວາງຂອງປະຊາຊົນໂລກ ຕໍ່ກັບພາລະກິດທີ່ເປັນທຳຂອງປະຊາຊົນເຮົາ. ແມ່ນຍ້ອນທາດແທ້ມະນຸດສະທຳ, ຄວາມຮັກຫອມສັນຕິ, ຄວາມອະນຸໂລມອ່ອນໂຍນຂອງຊາດນັ້ນເອງ ທີ່ໄດ້ຊ່ວຍໃຫ້ການທູດຫວຽດນາມ ລົບລ້າງຄວາມອາຄາດບາດໝາງ ແລະ ຖົມຊ່ອງຫວ່າງລະຫວ່າງປະເທດເຮົາກັບບັນດາປະເທດອື່ນ, ນັບທັງປະເທດທີ່ເຄີຍເປັນສັດຕູຂອງປະເທດຫວຽດນາມ.
- ການເຄື່ອນໄຫວການຕ່າງປະເທດ ໄດ້ປະກອບສ່ວນຢ່າງສົມກຽດເຂົ້າໃນການປະຕິບັດໜ້າທີ່ຮັກສາອຳນາດອະທິປະໄຕ, ຄວາມເປັນເອກະພາບ ແລະ ຜືນແຜ່ນດິນອັນຄົບຖ້ວນຂອງປະເທດຊາດ. ພວກເຮົາໄດ້ປະຕິບັດການແບ່ງເຂດປັກຫຼັກໝາຍຊາຍແດນກັບລາວ ແລະ ຈີນ ຢ່າງສຳເລັດຜົນ; ພວມຊຸກຍູ້ການແບ່ງເຂດປັກຫຼັກໝາຍຊາຍແດນ ກັບກຳປູເຈຍ; ພວມເຈລະຈາແບ່ງເຂດທະເລ ແລະ ຮ່ວມມືພ້ອມກັນພັດທະນາກັບຈີນ ຢູ່ເຂດອ່າວ ບັກໂບ້ (Gulf of Tonkin), ເຈລະຈາແບ່ງເຂດທະເລໃນເຂດເສດຖະກິດພິເສດກັບ ອິນໂດເນເຊຍ, ແກ້ໄຂບັນດາບັນຫາທີ່ພົວພັນກັບເຂດໄຫຼ່ທະວີບເປີດກວ້າງກັບ ມາເລເຊຍ. ກ່ຽວກັບບັນດາບັນຫາທີ່ສັບສົນຢູ່ທະເລຕາເວັນອອກ, ພວກເຮົາໄດ້ເຊີດຊູຄັນທຸງແຫ່ງສັນຕິພາບ ການຮ່ວມມື ການແກ້ໄຂຂໍ້ພິພາດຕ່າງໆທຸກຢ່າງດ້ວຍສັນຕິວິທີ ບົນພື້ນຖານກົດໝາຍສາກົນ, ໃນນັ້ນມີ ອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982, ຖະແຫຼງການກ່ຽວກັບການປະພຶດຢູ່ທະເລຕາເວັນອອກລະຫວ່າງ ອາຊຽນ ແລະ ຈີນ, ໃນທຸກເວທີປາໄສສອງຝ່າຍ ແລະ ຫຼາຍຝ່າຍ, ພາກພື້ນ ແລະ ສາກົນ, ສົມທົບຢ່າງແໜ້ນແຟ້ນກັບ ການຕ່າງປະເທດປ້ອງກັນຊາດ - ປ້ອງກັນຄວາມສະຫງົບ, ກັບການຕ່າງປະເທດປະຊາຊົນ, ເພື່ອແນໃສ່ຄວບຄຸມຄວາມຂັດແຍ່ງ, ພ້ອມກັນນັ້ນກໍ່ຊອກຫາວິທີແກ້ອັນພື້ນຖານ, ຍາວນານ ໃຫ້ແກ່ການແກ້ໄຂຂໍ້ພິພາດຂັດແຍ່ງທຸກຢ່າງ. ຂະແໜງການທູກໄດ້ຖືບົດບາດນຳໜ້າໃນສະໄໝສັນຕິ, ປະກອບສ່ວນເຂົ້າໃນການຮັກສາຄວາມສະຫງົບ ເອກະລາດ ແລະ ອະທິປະໄຕຂອງປະເທດ.
- ການເຄື່ອນໄຫວການຕ່າງປະເທດ ໄດ້ເປັນເຈົ້າການຜັນຂະຫຍາຍຢ່າງແຂງແຮງຕັ້ງໜ້າ ແລະມີປະສິດທິຜົນ ໃນການປະຕິບັດແຜນນະໂຍບາຍໃຫຍ່ກ່ຽວກັບການເຊື່ອມໂຍງສາກົນ ໂດຍແມ່ນກອງປະຊຸມໃຫຍ່ຄັ້ງຄີ XI ຂອງພັກວາງອອກມາ ແລະ ໄດ້ຫັນເປັນລະອຽດໃນມະຕິສະບັບເລກທີ 22-NQ/TW ຂອງກົມການເມືອງສູນກາງພັກສະໄໝທີ XI. ການເຊື່ອມໂຍງສາກົນ ໄດ້ຮັບການຜັນຂະຫຍາຍໃນທຸກຊ່ອງທາງ, ລວມມີການຕ່າງປະເທດຂອງພັກ, ການທູດຂອງລັດ, ການຕ່າງປະເທດຂອງສະພາແຫ່ງຊາດ, ການຕ່າງປະເທດປະຊາຊົນ ຊຶ່ງໄດ້ສະແດງອອກຢູ່ໃນເກືອບທຸກຂົງເຂດຂອງຊີວິດສັງຄົມ. ຄວາມມານະພະຍາຍາມໃນການເຄື່ອນໄຫວການຕ່າງປະເທດ ໄດ້ເສີມຂະຫຍາຍບົດບາດຂອງປະເທດເຮົາໃນຫຼາຍເວທີປາໄສ ແລະ ອົງການຈັດຕັ້ງສາກົນ, ຍາດແຍ່ງຂົນຂວາຍເພື່ອມີທີ່ຕັ້ງສົມກຽດ ໃນຄະນະມົນຕີຄວາມໝັ້ນຄົງ, ຄະນະກຳມະການສິດທິມະນຸດ, ສະພາເສດຖະກິດ-ສັງຄົມ ຂອງສະຫະປະຊາຊາດ... ພິເສດ, ໄດ້ເສີມຂະຫຍາຍບົດບາດເປັນສະມາຊິກທີ່ຕັ້ງໜ້າໃນວິວັດການກໍ່ສ້າງປະຊາຄົມອາຊຽນ. ຫວຽດນາມຖືກຕີລາຄາສູງ ໃນການປະຕິບັດໂຄງການເປົ້າໝາຍພັດທະນາສະຫັດສະວັດ ຂອງສະຫະປະຊາຊາດ, ເປັນຄັ້ງທຳອິດທີ່ໄດ້ຮັບຄວາມເຊື່ອຖື ໃຫ້ເຂົ້າຮ່ວມການເຄື່ອນໄຫວຂອງຄະນະຮັກສາສັນຕິພາບ ຂອງສະຫະປະຊາຊາດ.
- ການເຄື່ອນໄຫວການຕ່າງປະເທດ ມີສ່ວນປະກອບຕົວຈິງຫຼາຍຢ່າງ ເຂົ້າໃນການດຶງດູດເອົາແຫຼ່ງພະລັງພາຍນອກ ມາຮັບໃຊ້ໃຫ້ແກ່ການພັດທະນາເສດຖະກິດ-ສັງຄົມ. ເຖິງວ່າ ສະພາບການເມືອງ-ເສດຖະກິດໂລກຜັນປ່ຽນບໍ່ສະດວກກໍ່ຕາມ, ແຕ່ຫວຽດນາມກໍ່ສືບຕໍ່ເປັນຈຸດໝາຍປາຍທາງທີ່ຈັບໃຈ ສຳລັບນັກລົງທຶນຂອງຫຼາຍປະເທດ. ຄິດຮອດເວລນີ້, ຈຳນວນໂຄງການລົງທຶນໂດຍກົງຈາກຕ່າງປະເທດທີ່ກຳລັງເຄື່ອນໄຫວຢູ່ຫວຽດນາມແມ່ນ 21.666 ໂຄງການ, ດ້ວຍຈຳນວນທຶນຈົດທະບຽນທັງໝົດຫຼາຍກວ່າ 293 ຕື້ໂດລາສະຫະລັດ. ປະມານ 100 ປະເທດແລະອານາເຂດ ມີໂຄງການລົງທຶນ ແລະ 100 ກວ່າກຸ່ມບໍລິສັດຂ້າມຊາດຂະໜາດໃຫຍ່ໃນໂລກ ມີໜ້າຢູ່ຫວຽດນາມ. ພວກເຮົາໄດ້ເຈລະຈາສັນຍາການຄ້າເສລີຫຼາຍສະບັບກັບ 55 ປະເທດຢ່າງສຳເລັດຜົນ, ໄຂແງ່ຫວັງດີໃນການດຶງດູດເອົາແຫຼ່ງພະລັງຈາກພາຍນອກໃຫ້ໄດ້ຫຼາຍກວ່າອີກ ເພື່ອພັດທະນາປະເທດ.
- ວຽກງານຂົນຂວາຍຊາວຫວຽດນາມຢູ່ຕ່າງປະເທດ ຕາມມະຕິສະບັບເລກທີ 36-NQ/TW ຂອງກົມການເມືອງສູນກາງພັກ ໄດ້ມີບາດກ້າວຫັນປ່ຽນຢ່າງຈະແຈ້ງ. ຊາວຫວຽດນາມຢູ່ຕ່າງປະເທດນັບມື້ນັບຫັນມາສູ່ບ້ານເກີດເມືອງນອນ, ພົວພັນແໜ້ນແຟ້ນ ແລະ ມີສ່ວນປະກອບຕົວຈິງເຂົ້າໃນພາລະກິດສ້າງສາ ແລະ ປົກປັກຮັກສາປະເທດຊາດ. ບັນດາສຳນັກງານຕົວແທນທາງການທູດຂອງຫວຽດນາມຢູ່ຕ່າງປະເທດ ໄດ້ແລະພວມເຮັດເປັນຢ່າງດີ ໜ້າທີ່ປົກປ້ອງພົນລະເມືອງຂອງຕົນ, ເປັນບ່ອນອີງທີ່ໜ້າໄວ້ວາງໃຈ ຂອງຊຸມຊົນຊາວຫວຽດນາມທີ່ດຳລົງຊີວິດ ແລະ ເຮັດວຽກຢູ່ຕ່າງປະເທດ.
ບັນລຸໄດ້ບັນດາຜົນສຳເລັດເຫຼົ່ານັ້ນແມ່ນຍ້ອນມີການນຳພາທີ່ສະຫຼາດສ່ອງໃສ ປະດິດສ້າງ ທຸ່ນທ່ຽງຂອງສູນກາງພັກ, ໂດຍກົງແມ່ນກົມການເມືອງ, ຄະນະເລຂາທິການ; ການຄຸ້ມຄອງບໍລິຫານຢ່າງເປັນເຈົ້າການ ໄຫວພິບຂອງລັດ, ການມີສ່ວນຮ່ວມ ແລະ ເຄື່ອນໄຫວຢ່າງຕັ້ງໜ້າ ຂອງຂະແນງການ ຂັ້ນຕ່າງໆ, ໃນນັ້ນ ຂະແໜງການທູດຖືບົດບາດນຳໜ້າ. ເນື່ອງໃນໂອກາດນີ້, ຕາງໜ້າການນຳພັກແລະລັດ ຂ້າພະເຈົ້າຂໍຍ້ອງຍໍຊົມເຊີຍຢ່າງສຸດໃຈ ຕໍ່ການປະກອບສ່ວນອັນໃຫຍ່ຫຼວງ, ມີຄວາມໝາຍທີ່ສຸດ ຂອງຖັນແຖວພະນັກງານເຮັດວຽກງານການຕ່າງປະເທດເວົ້າລວມ, ຂອງຂະແໜງການທູດເວົ້າໂດຍສະເພາະ.
ແຕ່ວ່າ, ວຽກງານການຕ່າງປະເທດໃນເວລາທີ່ຜ່ານມາກໍ່ມີຂໍ້ຈຳກັດຈຳນວນໜຶ່ງ; ມີວຽກງານທີ່ຍັງບໍ່ທັນເຮັດ ຫຼືເຮັດຍັງບໍ່ດີ ຊຶ່ງກອງປະຊຸມໃຫຍ່ຄັ້ງທີ XII ຂອງພັກໄດ້ຊີ້ອອກມາ. ລະອຽດຄື, ໃນວຽກງານການຕ່າງປະເທດ ແລະ ເຊື່ອມໂຍງສາກົນ ມີດ້ານໜຶ່ງທີ່ຍັງບໍ່ທັນເປັນເຈົ້າການແທ້ເທື່ອ ແລະ ປະສິດທິຜົນກໍ່ບໍ່ສູງ. ພວກເຮົາຍັງບໍ່ທັນມີວິທີແກ້ທີ່ຄົບຊຸດ, ມີປະສິດທິຜົນ ເພື່ອຈຳກັດຜົນກະທົບທີ່ຫຍໍ້ທໍ້ຕໍ່ການຍູ້ແຮງການເຊື່ອມໂຍງສາກົນ; ໃນຄວາມຮັບຮູ້ ແລະ ການຊີ້ນຳຕົວຈິງ ບາງເທື່ອບໍ່ທັນກັບການຫັນປ່ຽນຢ່າງສັບສົນໄວວາຂອງສະພາບການ; ການປະສານສົມທົບລະຫວ່າງບັນດາຂະແໜງການ, ບັນດາທ້ອງຖິ່ນ ຍັງບໍ່ທັນແໜ້ນແຟ້ນ; ວຽກງານຄົ້ນຄວ້າຍຸດທະສາດ, ຄາດຄະເນສະພາບການ ຍັງບໍ່ໄດ້ຕາມຄວາມຸ່ງຫວັງ.
ຈາກບັນດາຜົນສຳເລັດແລະຂໍ້ຈຳກັດດັ່ງກ່າວເທິງນີ້ ແລະ ເວົ້າລວມແມ່ນ ຈາກການເຄື່ອງໄຫວທັງໝົດທີ່ອຸດົມສົມບູນ, ຟົດຟື້ນໃນແນວຮົບການຕ່າງປະເທດ ໃນເວລາທີ່ຜ່ານມາ, ພວກເຮົາສາມາດຖອດຖອນບົດຮຽນທີ່ແທກຈິງຈຳນວວນໜຶ່ງດັ່ງນີ້:
- ບົດຮຽນກ່ຽວກັບການສົມທົບ ລະຫວ່າງກຳລັງແຮງຂອງຊາດ ກັບກຳລັງແຮງແຫ່ງຍຸກສະໄໝ, ກົມກຽວລະຫວ່າງຜົນປະໂຫຍດແຫ່ງຊາດ ກັບຄວາມຮັບຜິດຊອບຕໍ່ສາກົນ. ສະພາບການໂລກຜັນປ່ຽນຢ່າງສັບສົນ, ແຕ່ທ່າອຽງໃຫຍ່ ແລະ ຄວາມມຸ່ງມາດປາຖະໜາອັນແຮງກ້າຂອງບັນດາປະຊາຊາດ ຍັງຄົງແມ່ນຮັກສາສັນຕິພາບ ເປີດກວ້າງການຮ່ວມມື ເພື່ອຄວາມພັດທະນາ. ຫວຽດນາມໄດ້ກຳນົດແຈ້ງທີ່ຕັ້ງຂອງຕົນ ໃນການແບ່ງງານສາກົນ, ປົວແປງທີ່ຕັ້ງຂອງຕົນ ໃນພວງພະນັງຄຸນຄ່າ, ພວງພະນັງການຜະລິດ ແລະ ລຳລຽງສະໜອງ ຢູ່ໃນພາກພື້ນ ແລະ ໃນທົ່ວໂລກ. ແນວທາງ, ນະໂຍບາຍ ແລະ ເປົ້າໝາຍຂອງພວກເຮົາ ຍາມໃດກໍ່ສອດຄ່ອງກັບທ່າອຽງໃຫຍ່ດັ່ງກ່າວນັ້ນຂອງສະພາບການໂລກ. ຜົນປະໂຫຍດແຫ່ງຊາດຂອງພວກເຮົາໃນເວລານີ້ແມ່ນ ຮັບປະກັນສະພາບແວດລ້ອມສາກົນທີ່ສະດວກດີ ເພື່ອພັດທະນາປະເທດ. ສິ່ງດັ່ງກ່າວສອດຄ່ອງໂດຍສົມບູນກັບຜົນປະໂຫຍດຂອງປະຊາຊົນໂລກ ເພື່ອສັນຕິພາບ ເອກະລາດແຫ່ງຊາດ ປະຊາທິປະໄຕ ແລະ ຄວາມກ້າວໜ້າທາງສັງຄົມ.
- ບົດຮຽນກ່ຽວກັບຄວາມຢຶດໝັ້ນທາງດ້ານຫຼັກການ, ໄຫວພິບທາງດ້ານຍຸດໂທບາຍ. ຫຼັກການຂອງພວກເຮົາແມ່ນ ເອກະລາດແຫ່ງຊາດ ແລະ ສັງຄົມນິຍົມ. ຍຸດໂທບາຍຂອງພວກເຮົາແມ່ນເຄື່ອນເໜັງ, ໄຫວພິບໃນການດັດສົມຕາມແຕ່ລະບັນຫາ, ຕາມແຕ່ລະຈຸດເວລາ ແລະ ແລ້ວແຕ່ເປົ້າໝາຍ ຫຼືຄູ່ຮ່ວມງານ, ປະຕິບັດຕາມແນວຄິດໃຫຍ່ຂອງ ລຸງໂຮ່: “ເອົາຫຼັກການເປັນພື້ນເພື່ອໝູນໃຊ້ຢ່າງໄຫວພິບ”, “ຫາເພື່ອນຕື່ມອີກ, ຫລຸດຜ່ອນສັດຕູ”, “ເປັນເພື່ອນມິດກັບທຸກປະເທດປະຊາທິປະໄຕ ແລະ ບໍ່ກໍ່ໃຫ້ເກີດຄວາມອາຄາດກັບຜູ້ອື່ນ”.
- ບົດຮຽນກ່ຽວກັບການສ້າງຄວາມເຫັນດີເຫັນພ້ອມໃນທົ່ວພັກ, ທົ່ວກອງທັບ ແລະ ທົ່ວປວງຊົນ ຄືຄຳຕັກເຕືອນຂອງ ລຸງໂຮ່: “ພາລະກິດບັນລຸຜົນສຳເລັດໄດ້ກໍ່ຍ້ອນຄຳວ່າພ້ອມພຽງ”. ແນວທາງການຕ່າງປະເທດທີ່ຖືກຕ້ອງ ແລະ ການຜັນຂະຫຍາຍບັນດານະໂຍບາຍອັນລະອຽດຢ່າງມີປະສິດທິຜົນ ໄດ້ປະກອບສ່ວນສ້າງຄວາມເຫັນດີເຫັນພ້ອມອັນໃຫຍ່ຫຼວງ ໃນທົ່ວລະບົບການເມືອງ. ກົນໄກຄຸ້ມຄອງເປັນເອກະພາບຕໍ່ການຕ່າງປະເທດ ນັບມື້ນັບສົມບູນ; ກົນໄກສົມທົບລະຫວ່າງການທູດດ້ານກາເມືອງ, ການທູດດ້ານເສດຖະກິດ ກັບກາທູດດ້ານປ້ອງກັນຊາດ-ປ້ອງກັນຄວາມສະຫງົບ, ການທູດວັດທະນະທຳ-ສັງຄົມ, ການທູດປະຊາຊົນ, ນັບທັງການທູດດ້ານສິ່ງແວດລ້ອມ; ລະຫວ່າງສູນກາງ ແລະ ທ້ອງຖິ່ນ... ໄດ້ມີການດັດແປງຫຼາຍ, ປະກອບສ່ວນສ້າງຄວາມຂະຫຍັນຂັນເຄື່ອນ ແລະ ປະສິດທິຜົນສູງ ໃນການເຄື່ອນໄຫວພົວພັນຕ່າງປະເທດ.
- ບົດຮຽນກ່ຽວກັບວຽກງານກໍ່ສ້າງຂະແໜງການຕ່າງປະເທດ ແລະ ວຽກງານພະນັກງານ ທີ່ລຸງໂຮ່ ຖືວ່າເປັນ "ກົກຮາກຂອງທຸກວຽກງານ”. ໃນບັນດາໄລຍະປະຫວັດສາດທີ່ຕ່າງກັນຂອງປະເທດຊາດ, ພະນັກງານການຕ່າງປະເທດຮຸ່ນຕ່າງໆ ໄດ້ສຳເລັດໜ້າທີ່ຂອງຕົນຢ່າງສະຫງ່າງາມ, ໃນນັ້ນມີຖັນແຖວພະນັກງານຂອງກະຊວງການຕ່າງປະເທດ ຊຶ່ງມີພາລະບົດບາດເປັນເສນາທິການ ແລະ ຜັນຂະຫຍາຍວຽກງານການຕ່າງປະເທດໂດຍກົງ. “ເອົາລະຄັງໄປສະແດງຢູ່ປະເທດອື່ນ” ເປັນວຽກງານທີ່ຫຍຸ້ງຍາກລຳບາກທີ່ສຸດ, ມັນຮຽກຮ້ອງໃຫ້ຜູ້ທີ່ເຮັດວຽກງານການຕ່າງປະເທດຕ້ອງມີຄຸນສົມບັດພິເສດ. ຄວາມມານະພະຍາຍາມໃນແນວຮົບການຕ່າງປະເທດ ໃນເວລາທີ່ຜ່ານມາ ຂອງບັນດາຮຸ່ນພະນັກງານການຕ່າງປະເທດ ນັບມື້ນັບປະກອບເປັນຄຸນສົມບັດປະຕິວັດທີ່ທັງແດງທັງຊຳນານ, ຊຶ່ງເບື້ອງຕົ້ນໄດ້ສະແດງອອກເຖິງຄວາມສະຫຼາດກ້າຫານ, ຈະລິຍະທຳ, ແບບແຜນ ຂອງລູກຫຼານຂອງປະທານໂຮ່ຈີມິນ.
- ສຸດທ້າຍ, ກວມລວມທັງໝົດແມ່ນ ບົດຮຽນກ່ຽວກັບການນຳພາເປັນເອກະພາບ, ເດັດຂາດຂອງພັກ, ການຄຸ້ມຄອງບໍລິຫານລວມສູນຂອງລັດ. ບັນດາອົງການນຳພາຂອງພັກ, ກ່ອນອື່ນແມ່ນກົມການເມືອງ, ຄະນະເລຂາທິການ, ພ້ອມກັບບັນດາອົງການເສນາທິການ ໄດ້ສະແດງໃຫ້ເຫັນເຖິງ ຄວາມຫຼັກແຫຼມໄວພະລັນ ໃນການສັງເກດສະພາບການ ແລະ ກຳສະພາບການ, ຄວາມເດັດຂາດໃນການວາງມາດຕະການ ນະໂຍບາຍອັນລະອຽດອອກມາ. ຫຼາຍແຜນນະໂຍບາຍ, ວິທີການແກ້ໄຂບັນຫາສັບສົນ, ໃນນັ້ນ ມີບັນຫາທະເລຕາເວັນອອກ, ການຄິດໄລ່ ຄັດເລືອກທີ່ຖືກເໝາະກັບເວລາດຳເນີນການເຄື່ອນໄຫວການຕ່າງປະເທດທີ່ສຳຄັນ, ໃນນັ້ນ ມີເຫດການຕ້ອນຮັບແລະປະຕິບັດການຢ້ຽມຢາມຂັ້ນສູງ, ໄດ້ສ້າງຜົນກະທົບທີ່ແຂງແຮງ ແລະຈັບໃຈທີ່ສຸດ, ສ້າງຄວາມເຫັນດີເປັນເອກະພາບສູງໃນທົ່ວພັກ, ທົ່ວປວງຊົນ ແລະ ໄດ້ຮັບຄວາມເຫັນດີເຫັນພ້ອມ ສະໜັບສະໜູນຂອງຫາງສຽງສາກົນ.
ຂ້າພະເຈົ້າຫວັງວ່າກອງປະຊຸມຈະສຸມໃສ່ສົນທະນາ, ເພີ່ມເຕີມ, ຊີ້ແຈງບັນດາບົດຮຽນທີ່ອາດຈະຖອດຖອນອອກມາຈາກພາກພຶດຕິກຳໃນຊຸມປີທີ່ຜ່ານມາ, ເພື່ອເປັນພື້ນຖານໃຫ້ແກ່ການປະຕິບັດບັນດາໜ້າທີ່ໃໝ່ ທີ່ໃຫຍ່ຫຼວງ ແລະ ສັບສົນໃນເວລາຕໍ່ໄປນີ້.
ປະຈຸບັນ, ປະເທດເຮົາກຳລັງກ້າວເຂົ້າສູ່ໄລຍະແຫ່ງການພັດທະນາໃໝ່ ດ້ວຍບັນດາໜ້າທີ່ສຳຄັນທີ່ສຸດ. ການຕ່າງປະເທດບໍ່ພຽງແຕ່ເປັນການສືບຕໍ່ຂອງນະໂຍບາຍພາຍໃນປະເທດເທົ່ານັ້ນ ຫາກຍັງເປັນກຳລັງໜູນອັນແຂງແຮງ ທີ່ປະກອບສ່ວນອັນສົມກຽດ ເຂົ້າໃນການປະຕິບັດສອງໜ້າທີ່ຍຸດທະສາດຄື ກໍ່ສ້າງ ແລະ ປົກປັກຮັກສາປະເທດຫວຽດນາມສັງຄົມນິຍົມ. ຂະແໜງການທູດເວົ້າໂດຍສະເພາະ, ການເຄື່ອນໄຫວການຕ່າງປະເທດທັງໝົດເວົ້າລວມ ພວມຢືນຢູ່ຕໍ່ໜ້າຄວາມຮຽກຮ້ອງຕ້ອງການ ແລະ ໜ້າທີ່ທີ່ໃຫຍ່ຫຼວງ ສຳຄັນ:
ກ່ອນອື່ນໝົດແມ່ນ ໜ້າທີ່ຍາດແຍ່ງເອົາແຫຼ່ງພະລັງພາຍນອກໃຫ້ໄດ້ຫຼາຍທີ່ສຸດ ເພື່ອພັດທະນາປະເທດ. ກອງປະຊຸມໃຫຍ່ຄັ້ງທີ XII ຂອງພັກໄດ້ວາງເປົ້າໝາຍສັງລວມໃນ 5 ປີສະເພາະໜ້າຄື ຍູ້ແຮງການປ່ຽນແປງໃໝ່ຢ່າງຮອບດ້ານຄົບຊຸດ, ພັດທະນາເສດຖະກິດຢ່າງໄວແລະຍືນຍົງ, ສູ້ຊົນເພື່ອເຮັດໃຫ້ປະເທດເຮົາກາຍເປັນປະເທດອຸດສາຫະກຳຕາມທິດທັນສະໄໝໂດຍພື້ນຖານ ໂດຍໄວ. ບັນດາຜົນສຳເລັດທີ່ບັນລຸໄດ້ພາຍຫຼັງ 30 ປີແຫ່ງການປ່ຽນແປງໃໝ່ ເປັນບັນດາປະຖົມປັດໄຈທີ່ສະດວກດີ ເພື່ອປະຕິບັດໜ້າທີ່ດັ່ງກ່າວ, ແຕ່ ປະເທດເຮົາກໍ່ພວມຢືນຢູ່ຕໍ່ໜ້າຄວາມຫຍຸ້ງຍາກ, ສິ່ງທ້າທາຍບໍ່ໜ້ອຍ. ໃນໄລຍະສັ້ນ, ພວກເຮົາຕ້ອງແກ້ໄຂຜ່ານຜ່າຜົນກະທົບຂອງການວິກິດດ້ານການເງິນ, ເງິນຕາຂອງໂລກ, ກໍຄືບັນດາຈຸດອ່ອນຂອງພື້ນຖານເສດຖະກິດ ແລະ ຂໍ້ຂາດຕົກບົກພ່ອງໃນການຊີ້ນຳ ຄຸ້ມຄອງບໍລິຫານ; ພ້ອມນັ້ນຍັງຖືກຜົນກະທົບອັນຮ້າຍແຮງ ຂອງສະພາບການປ່ຽນແປງພູມິອາກາດ, ໄພພິບັດສິ່ງແວດລ້ອມ ແລະ ສິ່ງທ້າທາຍໃໝ່ຫຼາຍຢ່າງທີ່ມາຈາກການຜັນປ່ຽນຂອງເສດຖະກິດໂລກ. ໃນໄລຍະຍາວ, ເສດຖະກິດໂລກກຳລັງຜ່ານວິວັດການຈັດວາງໂຄງປະກອບຄືນໃໝ່ຢ່າງຮອບດ້ານ, ນັບແຕ່ໂຄງສ້າງການຜະລິດ, ການບໍລິໂພກ ຈົນເຖິງໂຄງສ້າງຕະຫຼາດ, ເງິນຕາ... ດ້ານອື່ນ, ຄວາມກ້າວໜ້າແບບກະໂດດຂັ້ນຂອງວິທະຍາສາດເຕັກໂນໂລຊີ ພວມເປີດສາກໃຫ້ແກ່ການປະຕິວັດດ້ານອຸດສະຫະກຳຄັ້ງທີສີ່, ພວມພາມະນຸດຊາດຂຶ້ນສູ່ລະດັບໃໝ່ແຫ່ງການພັດທະນາ.
ເປັນອັນວ່າ, ພື້ນຖານເສດຖະກິດຂອງປະເທດເຮົາທັງຕ້ອງແກ້ໄຂບັນດາບັນຫາສະເພາະໜ້າ, ທັງຕ້ອງປະເຊີນໜ້າກັບການຫັນປ່ຽນທີ່ກວ້າງຂວາງເລິກເຊິ່ງໃນພື້ນຖານເສດຖະກິດໂລກ. ຖ້າຫາກວ່າ ປະເທດເຮົາບໍ່ສາມາດຜ່ານຜ່າສິ່ງທ້າທາຍທີ່ໃໝ່ແລະສັບສົນເຫຼົ່ານີ້ໄດ້ ພວກເຮົາຈະຖືກໄພອັນຕະລາຍແຫ່ງຄວາມຖອຍຫຼັງທີ່ໜັກໜ່ວງກວ່າອີກ. ຂະແໜງການທູດບໍ່ອາດຢືນຢູ່ນອບໜ້າທີ່ປະກອບສ່ວນແກ້ໄຂບັນດາບັນຫາທີ່ມີຄວາມສຳຄັນຍຸດທະສາດນີ້. ກອງປະຊຸມຄວນລົງເລິກສົນທະນາເບິ່ງວ່າຂະແໜງການຂອງຕົນອາດຈະເຮັດໄດ້ຫຍັງແດ່. ຂ້າພະເຈົ້າຂໍເຈາະຈິ້ມບາງວຽກດັ່ງນີ້:
ເປັນຂະແໜງການທີ່ມີເງື່ອນໄຂເຂົ້າເຖິງແຫຼ່ງຂໍ້ມູນຂ່າວສານກ່ຽວກັບການເມືອງ ເສດຖະກິດໂລກ, ວິທະຍາສາດເຕັກໂນໂລຊີ, ຕະຫຼາດໂລກຢ່າງໄວວາ, ມີສຳນັກງານຕົວແທນທາງການທູດຢູ່ທົ່ວທຸກຫ້າທະວີບ, ຂະແໜງການທູດ ຕ້ອງໃຫ້ບຸລິມະສິດສູງ ແລະ ມອບໜ້າທີ່ອັນລະອຽດ ໃຫ້ບັນດາສຳນັກງານຕົວແທນທາງການທູດຢູຕ່າງປະເທດ, ບັນດາອົງການພາລະບົດບາດສັງກັດກະຊວງ ໃນການເພີ່ມທະວີວຽກງານຄົ້ນຄວ້າການຄາດຄະເນ, ສະໜອງຂໍ້ມູນຊ່າວສານກ່ຽວກັບສະພາບການຜັນປ່ຽນສະເພາະໜ້າ ແລະ ຍາວນານ ຂອງເສດຖະກິດໃນພາກພື້ນ ແລະ ໃນໂລກ, ຊ່ວຍໃຫ້ການນຳມີການຕີລະຄາຢ່າງຊັດເຈນ, ທັນການ ເພື່ອຊີ້ນຳ, ຄຸ້ມຄອງເສດຖະກິດໃນປະເທດໃຫ້ສອງຄ່ອງກັບກົດເກນພາວະວິໄສ ແລະ ທ່າອຽງແຫ່ງການພັດທະນາລວມ.
ປະຈຸບັນນີ້, ປະເທດເຮົາໄດ້ເຊື່ອມໂຍງຢ່າງກວ້າງຂວາງເລິກເຊິ່ງກວ່າຕັ້ງຫຼາຍ ທຽບກັບໄລຍະກ່ອນ, ສະແດງອອກໃນການເຊັນສັນຍາການຄ້າເສລີຮຸ່ນໃໝ່ໄດ້ຫຼາຍສະບັບ. ສະພາບການໃໝ່ນັ້ນ ໄດ້ວາງຄວາມຮັບຜິດຊອບອັນໜັກໜ່ວງໃຫ້ຂະແໜງການທູດ ຕ້ອງປະກອບສ່ວນປະຕິບັດສັນຍາທີ່ໄດ້ລົງນາມ ໃຫ້ປະກົດເປັນຈິງ ຕາມຈິດໃຈນຳເອົາຜົນປະໂຫຍດສູງສຸດມາໃຫ້ປະເທດຊາດ, ຈຳກັດການກະທົບທາງລົບທີ່ບໍ່ດີຍ້ອນສິ່ງທ້າທາຍທີ່ອາດຈະເກີດຂຶ້ນ. ເພື່ອປະຕິບັດຈຸດປະສົງດັ່ງກ່າວ, ຂະແໜງການທູດຕ້ອງສົມທົບຢ່າງແໜ້ນແຟ້ນກັບບັນດາຂະແໜງການທີ່ກ່ຽວຂ້ອງ, ເປັນເຈົ້າການ, ຕັ້ງໜ້າພະຍາຍາມເປີດກວ້າງຕະຫຼາດ, ຊອກຫາຄູ່ຮ່ວມງານການຄ້າ ການລົງທຶນ ການທ່ອງທ່ຽວທີ່ມີຄວາມສາມາດ, ປະກອບສ່ວນປະຕິບັດແຜນນະໂຍບາຍຈັດວາງໂຄງສ້າງເສດຖະກິດຄືນໃໝ່, ຕິດກັບປ່ຽນແປງໃໝ່ຕົວແບບເຕີບໂຕ, ຍົກສູງຄຸນນະພາບ ປະສິດທິຜົນ ແລະ ຄວາມສາມາດແຂ່ງຂັນຂອງພື້ນຖານເສດຖະກິດ. ການທູດຕ້ອງມີມາດຕະການທີ່ແທດຈິງ ເພື່ອຊ່ວຍເຫຼືອບັນດາຂະແໜງການ, ທ້ອງຖິ່ນ, ເປັນຕົ້ນແມ່ນວິສາຫະກິດ, ໃນການເປີດກວ້າງການຮ່ວມມືກັບພາຍນອກ ແນໃສ່ຈຳໜ່າຍຂາຍສິນຄ້າ, ຍາດແຍ່ງເອົາທຶນ ເຕັກໂນໂລຊີ ແລະ ທັກສະການຄຸ້ມຄອງ ຂອງຕ່າງປະເທດ.
ພ້ອມກັບໜ້າທີ່ພັດທະນາປະເທດ, ຂະແໜງການທູດຍັງຕ້ອງແບກຫາບໜ້າທີ່ທີ່ໃຫຍ່ຫຼວງສັບສົນທີ່ສຸດຄື ປະກອບສ່ວນທີ່ສຳຄັນເຂົ້າໃນການປົກປັກຮັກສາເອກະລາດ ອະທິປະໄຕ ເອກະພາບ ຜືນແຜ່ນດີນອັນຄົບຖ້ວນຂອງປະເທດຊາດ, ຮັກສາສະພາບແວດລ້ອມສັນຕິພາບ ສະຖຽນລະພາບເພື່ອການພັດທະນາ. ໜ້າທີ່ນີ້ນັບມື້ນັບສັບສົນແລະໜັກໜ່ວງ ຍ້ອນການຜັນປ່ຽນໃໝ່ຂອງສະພາບການພາກພື້ນ ແລະ ໃນໂລກ. ເຖິງວ່າ ສັນຕິພາບ ເອກະລາດແຫ່ງຊາດ ປະຊາທິປະໄຕ ການຮ່ວມມື ແລະ ການພັດທະນາ ຍັງເປັນທ່າອຽງໃຫຍ່ກໍ່ຕາມ, ແຕ່ ສະພາບການການເມືອງ-ຄວາມສະຫງົບໃນໂລກ ພວມປ່ຽນແປງຢ່າງໄວວາ, ຜັນປ່ຽນຢ່າງສັບສົນທີ່ຄາດຄະເນຍາກ. ໃນທຸກວັນນີ້, ພວກເຮົາໄດ້ຮູ້ເຫັນກັບຕາ ບັນດາການປະທະກັນດ້ວຍອາວຸດ, ການເຄື່ອນໄຫວແຊກແຊງ, ການໂຄ່ນລົ້ມ, ການກໍ່ການຮ້າຍ, ສົງຄາມພາກສ່ວນ, ສົງຄາມເຄືອຂ່າຍອິນເຕີເນັດ, ການກະທຳລ່ວງລ້ຳອຳນາດອະທິປະໄຕຂອງປະເທດອື່ນ, ການແກ່ງແຍ້ງພິພາດກັນດ້ານດິນແດນ ຊັບພະຍາກອນ ທີ່ພວມເກີດຂຶ້ນຢູ່ຫຼາຍແຫ່ງຫົນໃນໂລກ. ຢູ່ອາຊີ - ປາຊີຟິກ ແລະ ອາຊີຕາເວັນອອກສຽງໃຕ້ ກໍມີການປ່ຽນແປງທີ່ສັບສົນທີ່ສຸດ, ທີ່ພົວພັນເຖິງຄວາມຂັດແຍ່ງ ພິພາດທາງດິນແດນ, ອະທິປະໄຕໃນເຂດທະເລ ເກາະທະເລ ແລະ ການແກ່ງແຍ້ງທາງດ້ານຍຸດທະສາດ ລະຫວ່າງປະເທດໃຫຍ່ຈຳນວນໜຶ່ງ, ເຮັດໃຫ້ສະພາກການບໍ່ມີຄວາມສະຫງົບ. ສະພາບການດັ່ງກ່າວນັ້ນຮຽກຮ້ອງໃຫ້ພວກເຮົາຕ້ອງມີຄວາມສຳພັດໄວທີ່ສຸດ ໃນການຄາດຄະເນສະພາບການ ເພື່ອບໍ່ຖືກຕົກສະເງີ້, ຕົກໃນທ່າຮັບ. ຢາກໄດ້ຄືແນວນັ້ນ, ຕ້ອງເອົາໃຈໃສ່ເຖິງວຽກງານຄົ້ນຄວ້າຄາດຄະເນຍຸດທະສາດ, ທຳຄວາມກະຈ່າງແຈ້ງກ່ຽວກັບບໍ່ເກີດທີ່ເລິກເຊິ່ງ ຂອງສະພາບການຜັນປ່ຽນຢູ່ໃນໂລກປະຈຸບັນ, ເປັນຕົ້ນແມ່ນ ສາຍພົວພັນທັງຮ່ວມມື ທັງແຂ່ງຂັນແກ່ງແຍ້ງກັນ ລະຫວ່າງບັນດາທະເທດໃຫຍ່ ຢູ່ບັນດາເຂດທີ່ສຳຄັນຂອງໂລກ, ນັບທັງຢູ່ອາຊີ - ປາຊີຟິກ ແລະ ອາຊີຕາເວັນອອກສຽງໃຕ້, ທີ່ອາດຈະສົ່ງຜົນກະທົບເຖິງຜົນປະໂຫຍດຂອງປະເທດເຮົາ, ນຳສະເໜີແຜນການດຳເນີນການແກ້ໄຂຢ່າງທັນການ ຕໍ່ສະພາບການສະເພາໜ້າ ແລະ ຍາວນາມ.
ໃນພາລະກິດປົກປັກຮັກສາປະເທດຊາດ, ຕ້ອງກຳແໜ້ນບັນດາທັດສະນະນຳພາ ກ່ຽວກັບການຮ່ວມມື ແລະ ຕໍ່ສູ້. ທັງເດັດດ່ຽວ ໜຽວແໜ້ນໃນການປົກປັກຮັກສາເອກະລາດ ອະທິປະໄຕ ຜືນແຜ່ນດິນອັນຄົບຖ້ວນຂອງປະເທດຊາດ, ປົກປັກຮັກສາຜົນປະໂຫຍດຂອງຊາດ, ທັງຕ້ອງຮັກສາສິ່ງແວດລ້ອມແຫ່ງສັນຕິພາບ ແລະການຮ່ວມມື ເພື່ອການພັດທະນາ. ແນໃສ່ຈຸດໝາຍດັ່ງກ່າວ, ຕ້ອງກຳແໜ້ນຫຼັກການແກ້ໄຂຂໍ້ພິພາດ ຂັດແຍ່ງດ້ວນສັນຕິວິທີ, ໃນນັ້ນ ມີການເຈລະຈາສອງຝ່າຍກ່ຽວກັບບັນດາບັນຫາທີ່ກ່ຽວພັນກັບສອງປະເທດ ແລະ ການເຈລະຈາພະຫຸພາຄີກ່ຽວກັບບັນດາບັນຫາທີ່ພົວພັນກັບຫຼາຍປະເທດ, ຫຼາຍຝ່າຍ; ສູ້ຊົນຢ່າງໝັ້ນໜຽວແນໃສ່ບັນລຸເຖິງວິທີແກ້ທີ່ພື້ນຖານ, ຍາວນານ ບົນພື້ນຖານກົດໝາຍສາກົນ.
ໃນໂລກທີ່ມີການເຊື່ອມໂຍງ, ໂລກາພິວັດໃນປະຈຸບັນ, ການຕ່າງປະເທດປ້ອງກັນຊາດ-ປ້ອງກັນຄວາມສະຫງົບ ກໍ່ມີທີ່ຕັ້ງສຳຄັນທີ່ສຸດ. ຂະແໜງການທູດຕ້ອງສົມທົບຢ່າງແໜ້ນແຟ້ນກັບອົງການປ້ອງກັນຊາດ ປ້ອງກັນຄວາມສະຫງົບ, ເປັນເຈົ້າການຜັນຂະຫຍາຍການເຄື່ອນໄຫວໃນຂົງເຂດທີ່ສຳຄັນນີ້. ການຮັກສາສິ່ງແວດລ້ອມທີ່ສະດວກດີ ເພື່ອການພັດທະນາ ແລະ ການປົກປັກຮັກສາເອກະລາດ ອະທິປະໄຕ ຜືນແຜ່ນດິນອັນຄົບຖ້ວນ ແມ່ນມີຄວາມພົວພັນທີ່ສະໜິດແໜ້ນນຳກັນ, ກະທົບຊຶ່ງກັນແລະກັນ ດັ່ງນັ້ນມັນຕ້ອງໄດ້ຮັບການກຳນົດວ່າເປັນບຸລິມະສິດສູງຢ່າງເປັນປະຈຳ, ເປັນເງື່ອນໄຂທີ່ສຳຄັນອັນດັບໜຶ່ງ ໃນພາລະກິດການກໍ່ສ້າງ ແລະ ປົກປັກຮັກສາປະເທດຊາດ. ນີ້ກໍ່ແມ່ນແນວຄິດຂອງບັນພະບຸຸລຸດຂອງພວກເຮົາ: “ຮັກສາປະເທດແຕ່ໄກກ່ອນ”, “ຮັກສາປະເທດແຕ່ເມື່ອປະເທດຍັງບໍ່ຖືກອັນຕະລາຍ”.
ຜົນສຳເລັດຫຼືຄວາມລົ້ມເຫຼວຂອງການທູດແມ່ນຂຶ້ນກັບກຳລັງອຳນາດແລະທີ່ຕັ້ງ. ກຳລັງອຳນາດແລະທີ່ຕັ້ງຢູ່ນີ້ບໍ່ພຽງແຕ່ສະແດງອອກໃນກຳລັງແຮງວັດຖຸ ຫາກຍັງຢູ່ໃນ “ກຳລັງແຮງນິ້ມນວນ”. ນັ້ນແມ່ນ ລັກສະນະເປັນທຳຂອງພາລະກິດຂອງພວກເຮົາ; ແມ່ນກຳລັງແຮງແຫ່ງຄວາມມະຫາສາມັກຄີປວງຊົນທັງຊາດ; ຄວາມເຫັນດີເຫັນພ້ອມ ສະໜັບສະໜູນຂອງປະຊາຊົນຜູ້ຮັກຫອມສັນຕິພາບ, ຄວາມຍຸຕິທຳໃນໂລກ. ນັ້ນກໍ່ແມ່ນການປະຕິບັດແນວທາງ ນະໂຍບາຍການຕ່າງປະເທດ ຢ່າງສະຫຼາດຄ່ອງແຄ່ວ ຕາມແນວຄິດໃຫຍ່ຂອງທ່ານປະທານໂຮ່ຈີມິນ. ຖ້າຫາກ ກ່ອນໜ້ານີ້ ໃນການຕໍ່ສູ້ຕ້ານການຮຸກຮານຈາກພາຍນອກ ເພື່ອປົກປັກຮັກສາປະເທດຊາດ, ດ້ວຍພາລະກິດທີ່ເປັນທຳແລະການເສຍສະລະເລືອດເນື້ອຂອງຕົນ, ປະຊາຊົນເຮົາຍາດແຍ່ງໄດ້ຄວາມເຫັນດີເຫັນພ້ອມ ແລະ ທີ່ຕັ້ງສູງທີ່ສຸດໃນມະໂນທຳຂອງມະນຸດຊາດ, ຊຶ່ງໃນປະຈຸບັນນີ້ ໂດຍອາໃສການປ່ຽນແປງໃໝ່ ແລະ ນະໂຍບາຍການຕ່າງປະເທດທີ່ຖືກຕ້ອງປອງດອງແລະເປີດກວ້າງ, ຫວຽດນາມໄດ້ມີທີ່ຕັ້ງໃໝ່ໃນການພົວພັນສາກົນ. ເວົ້າແບບອື່ນ, ພວກເຮົາຕ້ອງນຳຊາດຂອງຕົນເຂົ້າໃນກະແສລວມຂອງຍຸກສະໄໝ, ເຊີດຊູທຳມະຈັນຍາຂອງຊາດ, ຍາດແຍ່ງເອົາຄວາມເຫັນໃຈ ຄວາມສັດທາຮັກແພງຂອງມະນຸດຊາດທີ່ກ້າວໜ້າ, ເຊີດຊູທັງກຳລັງອຳນາດແລະທີ່ຕັ້ງຂອງປະເທດຊາດໃຫ້ສູງຂຶ້ນຢ່າງໜັກແໜ້ນທີ່ສຸດ.
ໃນຂອບຂອງການຜັນຂະຫຍາຍແນວທາງການຕ່າງປະເທດຂອງກອງປະຊຸມໃຫຍ່ຄັ້ງທີ XII ຂອງພັກ, ພວກເຮົາຕ້ອງໃຫ້ຄວາມສຳຄັນທີ່ສຸດເຖິງການພົວພັນກັບບັນດາປະເທດເພື່ອນບ້ານໃກ້ຄຽງ, ບັນດາປະເທດໃຫຍ່, ບັນດາປະເທດເພື່ອນມິດທີ່ເປັນມູນເຊື້ອ, ເຊີດຊູບົດບາດໃຈກາງຂອງປະຊາຄົມ ອາຊຽນ. ຕັ້ງໝັ້ນໃນແຜນນະໂຍບາຍເພີ່ມທະວີການຮ່ວມມືບົນພື້ນຖານເຄົາລົບເອກະລາດ ອະທິປະໄຕ ຜືນແຜ່ນດິນອັນຄົບຖ້ວນ, ບໍ່ແຊກແຊງເຂົ້າວຽກງານພາຍໃນຂອງກັນ, ສະເໝີພາບ, ຕ່າງຝ່າຍຕ່າງມີຜົນປະໂຫຍດ.
ຂະແໜງການທູດກໍ່ຕ້ອງນຳໜ້າໃນການສົມທົບກັບການຕ່າງປະເທດປະຊາຊົນ ແລະ ຂະແໜງການສິລະປະວັດທະນະທຳ ໃນການຖະແຫຼງຂ່າວ ໂຄສະນາການ, ເສີມຂະຫຍາຍປະສິດທິຜົນຂອງທ່າແຮງ “ກຳລັງແຮງນິ້ມນວນ” ຂອງປະເທດ, ເລີ່ມຕົ້ນຈາກວັດທະນະທຳ. ວັດທະນະທຳ, ບໍມີລະດັບສູງລະດັບຕ່ຳ, ມີພຽງຄວາມຫຼາກຫຼາຍດ້ວຍຫຼາຍຮູບຫຼາຍແບບ. “ກຳລັງແຮງນິ້ມນວນ” ຂອງຫວຽດນາມ ໄດ້ສະແດງອອກກ່ອນອື່ນແມ່ນຢູ່ທີ່ຄວາມຈັບໃຈ, ຄວາມງາມທີ່ແຜ່ອອກມາຈາກຄຸນຄ່າວັດທະນະທຳ ຊຶ່ງກວມດ້ວຍຄຸນຄ່າມີຕົວຕົນແລະຄຸນຄ່າທີ່ບໍ່ມີຕົວຕົນ, ຄຸນຄ່າຈິດໃຈແລະຄຸນຄ່າຂອງຄົນຫວຽດນາມ. ພວກເຮົາຕ້ອງເສີມຂະຫຍາຍຄຸນຄ່າເຫຼົ່ານັ້ນ ເພື່ອສ້າງໃຫ້ມີ “ເຄື່ອງໝາຍການຄ້າ” ຂອງຊາດ, ທີ່ມີແຮງດຶງດູດໂລກພາຍນອກ, ປະກອບສ່ວນຍົກສູງຄວາມພາກພູມໃຈຂອງຊາດ, ຄວາມເຊື່ອໝັ້ນໃນການຄົບຄ້າສະມາຄົມ ແລະ ເຜີນແຜ່ຄຸນຄ່າວັດທະນະທຳຂອງຫວຽດນາມໄປທົ່ວໂລກ.
ເພື່ອສຳເລັດບັນດາໜ້າທີ່ຫຍຸ້ງຍາກສັບສົນເທິງນີ້ ວຽກງາມທີ່ມີຄວາມໝາຍຫຼັກແຫຼ່ງແມ່ນເພີ່ມທະວີວຽກງານກໍ່ສ້າງ ປັບປຸງພັກ, ກໍ່ຄືກໍ່ສ້າງຂະແໜງການທູດ, ປັບປຸງການຈັດຕັ້ງ ແລະຖັນແຖວພະນັກງານໃນທຸກດ້ານ ຊຶ່ງຈຸດໜັກແມ່ນປະຕິບັດຢ່າງເຂັ້ມງວດ ມະຕິກອງປະຊຸມສູນກາງພັກຄັ້ງທີ 4 ສະໄໝທີ XI ກ່ຽວກັບການກໍ່ສ້າງພັກ ແລະ ເນື້ອໃນວຽກງານກໍ່ສ້າງພັກ ໃນມະຕິກອງປະຊຸມໃຫຍ່ຄັ້ງທີ XII, ເພື່ອແນໃສ່ຍົກສູງບົດບາດຂອງການຈັດຕັ້ງພັກ, ຫຼັກໝັ້ນການເມືອງ ແລະ ຈັນຍາບັນ ຄຸນສົມບັດຂອງຖັນແຖວພະນັກງານ ສະມາຊິກພັກ.
ພະນັກງານ ສະມາຊິກພັກ ຂ້າລັດຖະການ ແລະ ລັດຖະກອນທຸກຄົນໃນຂະແໜງການທູດ ຕ້ອງຝືກຝົນຫຼໍ່ຫຼອມຢ່າງບໍ່ຢຸດຢັ້ງ ໃຫ້ມີຄວາມໜັກແໜ້ນທາງດ້ານການເມືອງ, ຈົງຮັກພັກດີຕໍ່ອຸດົມຄະຕິຂອງພັກ, ຕໍ່ຜົນປະໂຫຍດຂອງຊາດ, ມີສະຕິສ່ອງໃສທຸ່ນທ່ຽງແລະເປັນເຈົ້າການ ໃນການຕໍ່ສູ້ປ້ອງກັນແລະຕ້ານ “ການຜັນປ່ຽນໂດຍສັນຕິ” ຂອງບັນດາອິດທິກຳລັງສັດຕູ. ບັນດາສະຫາຍຄວນແລກປ່ຽນດ້ວຍຈິດໃຈກໍ່ສ້າງແລະເຂັ້ມງວດ ເພື່ອເບິ່ງວ່າພາຍໃນມີຄວາມເສື່ອມໂຊມທາງດ້ານແນວຄິດການເມືອງຫຼືບໍ່? ມີປະກົດທານ “ຫັນປ່ຽນດ້ວຍຕົນເອງ”, “ປ່ຽນແປງດ້ວຽຕົນເອງ” ຫຼືບໍ່? ມີປະກົດການເວົ້າບໍ່ໄປຄຽງຄູ່ກັບເຮັດ, ຊ້ຳພັດໃນການຕິດຕໍ່ແລກປ່ຽນກັບຕ່າງປະເທດ ບໍ່ກ້າປົກປັກຮັກສາທັດສະນະຂອງພັກ, ຂອງປະເທດຊາດ ຫຼືບໍ່? ຍ້ອນຈຸດພິເສດຂອງຂະແໜງການ, ພະນັກງານ ຂ້າລັດຖະການການທູດ ເຄີຍພົວພັນແລະດຳລົງຊີວິດຢູ່ຕ່າງປະເທດ ໃນສະພາບແວບລ້ອມທີ່ມັກຖືກເຍົ້າຍວນຊວນໃຈໂດຍງ່າຍ. ດັ່ງນັ້ນ, ຕ້ອງກ້າມອງເບິ່ງກົງໄປທີ່ຄວາມຈິງ ເບີ່ງວ່າໃນຂະແໜງການມີປະກົດການຜິດເຂວທາງດ້ານແນວຄິດ ຄຸນສົມບັດ ແບບແຜນດຳລົງຊີວິດ; ມີປະກົດການວິ້ງເຕັ້ນຫາວຽກງານດີ ຫາຖານະຕຳແໜ່ງ ມັກໃຫຍ່ໃຜ່ສູງ... ຫຼືບໍ່? ບົນພື້ນຖານນັ້ນ ວາງມາດຕະການທີ່ລະອຽດ ແທດຈິງອອກມາ ເພື່ອກໍ່ສ້າງ ປັບປຸງພັກ ແລະ ກົງຈັກຂອງຂະແໜງການ.
ພະນັກງານການທູດຕ້ອງຮ່ຳຮຽນ ແລະ ເຮັດວຽກຕາມແບບຢ່າງຂອງລຸງໂຮ່ - ນັກການທູດທີ່ດີເດັ່ນທາງດ້ານປັນຍາແລະບຸກຄະລິກກະພາບ. ຮ່ຳຮຽນນຳລຸງໂຮ່ເພື່ອຝຶກຝົນຫຼໍ່ຫຼອມຄຸນທາດ ຄຸນສົມບັດປະຕິວັດ, ຕ້ານລັດທິເອກະຊົນ. ເອົາໃຈໃສ່ກໍ່ສ້າງກົງຈັກໃຫ້ກະທັດລັດ ແລະ ມີປະສິດທິຜົນ; ຍູ້ແຮງການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ, ພະຍາດອາດຍາສິດ ຈອງຫອງ ອວດອຳນາດກໍ່ຄວາມຫຍຸ້ງຍາກລຳຄານໃຈ ໃຫ້ແກ່ບັນດາເປົ້າໝາຍທີ່ຂະແໜງການມີພັນທະປົກປັກຮັກສາສິດຜົນປະໂຫຍດ ແລະ ມີໜ້າທີ່ຮັບໃຊ້, ກວມທັງພົນລະເມືອງຫວຽນນາມ ແລະ ຕ່າງປະເທດ. ເນື່ອງໃນໂອກາດນີ້, ບັນດາສະຫາຍກໍ່ຄວນຄົ້ນຄວ້າພິຈາລະນາໂຄງປະກອບ, ຈັດວາງຄືນໃໝ່ກົງຈັກຢູ່ໃນປະເທດ ແລະ ເຄືອຂ່າຍສຳນັກງານຕົວແທນທາງການທູດຢູ່ຕ່າງປະເທດ ບົນພື້ນຖານຖືເອົາປະສິດທິຜົນເປັນມາດຕະຖານສູງສຸດ, ເພື່ອແນໃສ່ຍົກສູງຄຸນນະພາບການເຄື່ອນໄຫວຂອງຂະແໜງການ, ທັງປະກອບສ່ວນປະຢັດຄ່າໃຊ້ຈ່າຍ, ຫລຸດຜ່ອນແບກຫາບອັນໜັກໜ່ວງ ຂອງງົບປະມານທີ່ພວມພົບຄວາມຫຍຸ້ງຍາກ.
ຂ້າພະເຈົ້າຫວັງວ່າ ບັນດາສະຫາຍຈະລົງເລິກສົນທະນາ ແລກປ່ຽນ ຮັບຮູ້ຢ່າງຈະແຈ້ງຕື່ມອີກ ກ່ຽວກັບບັນດາວຽກງານທີ່ສຳຄັນເທິງນີ້ ແລະ ວາງກຳນົດໄດ້ບັນດາມາດຕະການທີ່ລະອຽດ ແທດຈິງ ເພື່ອປະຕິບັດໜ້າທີ່ທີ່ພັກ ແລະ ລັດມອບໝາຍໃຫ້ ຢ່າງສຳເລັດມີໄຊ.
ໃນໂລກທີ່ເຕັມໄປດ້ວຍຄວາມຜັນຜວນ, ປະເທດເຮົາພວມຢືນຢູ່ຕໍ່ໜ້າໂອກາດດີຫຼາຍຢ່າງເພື່ອພັດທະນາ, ພ້ອມນັ້ນກໍ່ຕ້ອງປະເຊີນໜ້າກັບຄວາມຫຍຸ້ງຍາກ ສິ່ງທ້າທາຍບໍ່ໜ້ອຍ, ການເຄື່ອນໄຫວການຕ່າງປະເທດຕ້ອງເປັນຕຳລາຢາສັນຕິພາບທີ່ມີຄວາມສັກສິດ ໃນການແກ້ໄຂຄວາມແຕກຕ່າງ, ກີດກັ້ນການປະທະກັນ, ເພີ່ມທະວີການຮ່ວມມື, ໄຂເສັ້ນທາງໃຫ້ແກ່ບັນດາວິທີແກ້ໄຂທີ່ເໝາະສົມ. ກອງປະຊຸມການທູດຄັ້ງທີ 29 ໄດ້ດຳເນີນຖືກກັບເວລາສະເຫຼີມສະຫຼອງ 71 ປີ ການປະຕິວັດເດືອນສິງກາ ແລະ ວັນຊາດທີ 2 ກັນຍາ - ຊຶ່ງເປັນສອງເຫດການທີ່ໄດ້ເລີ່ມຕົ້ນສະໄໝແຫ່ງການພັດທະນາໃໝ່ ຂອງປະເທດເຮົາໃນປະຫວັດສາດສະໄໝໃໝ່, ພ້ອມນັ້ນ ກໍ່ໄດ້ປະໄວ້ຊຶ່ງບັນດາບົດຮຽນລ້ຳຄ່າ ກ່ຽວກັບບົດບາດ ທີ່ຕັ້ງຂອງການເຄື່ອນໄຫວການທູດ ໃນວິວັດການຕໍ່ສູ້ສ້າງຕັ້ງປະເທດ ແລະ ປົກປັກຮັກສາປະເທດຂອງຊາດຫວຽດນາມ. ໃນເວລາ 70 ກວ່າປີທີ່ຜ່ານມາ, ພາຍໃຕ້ການນຳພາຂອງພັກ ແລະ ປະທານໂຮ່ຈີມິນ, ການເຄື່ອນໄຫວພົວພັນຕ່າງປະເທດ ໄດ້ສ້າງຜົນງານອັນສະຫງ່າງານຫຼາຍຢ່າງ, ກໍ່ຕັ້ງວົງການການທູດພິເສດໜຶ່ງ ທີ່ເຂັ້ມຂົ້ມໄປດ້ວຍສີສັນ “ຕົ້ນໄຜ່ຫວຽດນາມ” - ອອ່ນນຸ່ມ ແຕ່ກໍ່ແຂງແກ່ນ, ມີຄວາມເມດຕາ ແຕ່ກໍ່ມີຄວາມກ້າຫານບືນຕົວຂຶ້ນ, ຮູ້ອ່ອນໄຫວ ຮູ້ແຂງກ້າ, ຮູ້ກາລະໂອກາດ ຮູ້ທ່າແຮງ, ຮູ້ຈັກຕົວເອງ ຮູ້ຈັກຜູ້ອື່ນ,... ສະແດງໃຫ້ເຫັນເຖິງຈິດວິນຍານ ແລະ ຄວາມກ້າຫານຂອງຊາດຫວຽດນາມ. ຂ້າພະເຈົ້າຫວັງວ່າ, ຖັນແຖວພະນັກງານເຮັດວຽກງານການຕ່າງປະເທດ ຈະຊາບຊຶມແນວຄິດໂຮ່ຈີມິນ ແລະ ບັນດາບົດຮຽນຂອງການປະຕິວັດເດືອນສິງຫາ ແລະ ວັນຊາດທີ 2 ກັນຍາ, ຕັ້ງໜ້າພະຍາຍາມສູ້ຊົນ ເພື່ອພາລະກິດການພັດທະນາຂອງປະເທດຊາດ, ເພື່ອຄວາມວັດທະນາຖາວອນຂອງຊາດ.
ເນື່ອງໃນໂອການນີ້, ອີກເທື່ອໜຶ່ງ, ຂ້າພະເຈົ້າຂໍສະແດງຄວາມຂອບໃຈຢ່າງຈິງໃຈ ແລະ ອວຍພອນໃຫ້ບັນດານັກການທູດຜູ້ອາວຸໂສ, ບັນດາຜູ້ແທນ ພ້ອມດ້ວຍຖັນແຖວພະນັກງານ ຂ້າລັດຖະການຂອງຂະແໜງການທູດທັງໝົດ, ບັນດາພະນັກງານເຮັດວຽກງານການຕ່າງປະເທດຢູ່ສູນກາງ ແລະ ທ້ອງຖິ່ນ, ຈົ່ງມີສຸຂະພາບເຂັ້ມແຂງ ແລະ ບັນລຸຄວາມສຳເລັດຜົນໃໝ່ ໃນພາລະກິດອັນສະຫງ່າງາມຂອງຕົນ. ຂ້າພະເຂົ້າກໍ່ອາໃສບັນດາສະຫາຍຫົວໜ້າສຳນັກງານຕົວແທນການທູດ ຝາກຄວາມຢ້ຽມຢາມຖາມຂ່າວ ແລະ ຄຳອວຍພອນທີ່ອົບອຸ່ນທີ່ສຸດໄປຍັງບັນດາພະນັກງານ ລັດຖະກອນ ແລະ ຊຸມຊົນຊາວຫວຽດນາມຢູ່ຕ່າງປະເທດ. ພັກແລະລັດໄດ້ຮັບຮູ້ຢູ່ສະເໝີວ່າ ຊຸມຊົນຊາວຫວຽດນາມຢູ່ຕ່າງປະເທດ ເປັນພວກສ່ວນໜຶ່ງທີ່ແຍກອອກບໍ່ໄດ້ ຂອງຊາດຫວຽດນາມ ແລະ ຫວັງວ່າ ພີ່ນ້ອງຮ່ວມຊາດຫັນມາຫາບ້ານເກີດເມືອງນອນ, ປະກອບສ່ວນເຮັດໃຫ້ປະເທດຊາດທີ່ຮັກແພງຂອງພວກເຮົາ ນັບມື້ນັບຈະເລີນພັດທະນາ ແລະ ຄວາມພົວພັນມິດຕະພາບ ການຮ່ວມມືລະຫວ່າງປະຊາຊົນເຮົາ ກັບປະຊາຊົນໂລກນັບມື້ນັບສະໜິດສະໜົມ ແໜ້ນແຟ້ນຍິ່ງຂຶ້ນ./.
ໂດຍ ຫງວຽນຝູຈ້ອງ
ເລຂາທິການໃຫຍ່ ຄະນະບໍລິຫານງານສູນກາງ ພັກກອມມູນິດຫວຽດນາມ
--------------------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ
(1) ເອກະສານກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII, ຫ້ອງການສູນກາງພັກ, ຮ່າໂນ້ຍ, 2016, ໜ້າ 151 - 152.